Folketinget har travlt, hvis de planlagte afgiftsstigninger på de grønne el- og pluginhybridbiler skal stoppes, inden de træder i kraft fra 1. januar.

Også så travlt, at partierne i oppositionen til venstre for regeringen nu er blevet trætte af at vente og derfor fremsætter et lovforslag, der indeholder regeringens egen politik. Såfremt lovforslaget ender med at blive lov, vil det stoppe indfasningen af registreringsafgiften på de grønne biler i 2019 og 2020 for biler op til 400.000 kroner, som regeringen også har foreslået.

- Vi kan ikke forstå, at regeringen ikke for længst har fremsat det for at undgå den tvivl, der er blandt bilkøberne i markedet om, hvad der kommer til at ske 1. januar, siger Socialdemokratiets skatteordfører Jesper Petersen.

Foruden Socialdemokratiet støtter også Enhedslisten, SF, Alternativet og De Radikale forslaget.

Regeringen har selv tilkendegivet, at den ønsker at få fjernet afgiften. Statsminister Lars Løkke Rasmussen (V) har selv understreget vigtigheden af at få handlet hurtigt, så afgiften ikke bliver indfaset. Realpolitisk har det dog vist sig sværere end ventet.

Der er meget langt fra ordene i Lars Løkkes åbningstale til hvad regeringen egentlig er villig til, når det kommer til stykket. Det er store grønne ord, men meget få penge og få initiativer, regeringen er kommet med. Jesper Petersen, skatteordfører, Socialdemokratiet

Læs også : Billigere elbiler på vej: Regeringen vil sænke afgifter på grønne biler

DF har ikke travlt

Støttepartiet Dansk Folkeparti har nemlig ikke ligeså travlt, og nu hvor posen med bilafgifter er åbnet, har partiet set sit snit til at brede forhandlingerne ud til også at gælde andet end registreringsafgiften på de grønne biler.

Afgiftsfritagelsen for de små og mellemstore elbiler, som regeringen – og nu også oppositionen - lægger op til, vil ifølge skatteministeren koste 100 millioner kroner i 2019 og 150 millioner kroner i 2020. For årene derefter skal der forhandles en ny aftale, som regeringen vil have en kommission til at undersøge en model for.

I oppositionen håber Jesper Petersen, at regeringen vil stemme for lovforslaget.

- Det er en samlet opposition i folketinget – folketingets grønne blok om man vil, som står bag forslaget. Men i virkeligheden burde regeringen jo også uden at blinke kunne bakke op om det, siger han.